MDC neZanu-PF Dzinobvumirana  Nyaya yeBumbiro reMitemo
Asi MDC inoti rwendo rwuchiri rwurefu sezvo paine zvakawanda zvinoda kuitwa bumbiro remitemo yenyika risati ravandudzwa.
Mashoko atiri kutambira anoti Zanu-PF neMDC dzawirirana zvinofanirwa kunge zviri mugwaro rekuvandudza bumbiro remitemo yenyika, kana kuti Constitutional Amendment Bill Number 19, izvo zvinozopa kuti munyika muumbwe hurumende yemubatanidzwa. Bhiri iri rinoda kuti pave nemutungamiri wehurumende, nemutevedzeri wake, uye kudomwa kwemamwe maseneta, pamwe nekudoma dzimwe nhengo dzeHouse of Assembly zviri pamutemo. Vaimbova mutungamiri weSouth Africa, VaThabo Mbeki, ndivo vange vari mutongi panhaurirano dzapera nhasi muSouth Africa. Asi vamwe vakuru muMDC inotungamirwa naVaMorgan Tsvangirai, vayambira kuti rwendo rwuchiri rwurefu. MDC inoti kana zvairi kuda zvakafanana nekugoveranwa zvakafanira kwemakurukota, magavhuna, vanomirira nyika kunze, pamwe nekumiswa kwemhirizhonga, zvisina kuitwa, vachavharidzira kutambirwa kwebhiri iri nedare reparamende. VaMbeki vanonzi vakurudzira VaTsvangirai kuti vadzokere kuSADC kuti igadzirise zvinhu izvi, sezvo ivo vaita mutete. Asi gurukota rinoona nezvekudyidzana nedzimwe nyika muAmerica, Muzvare Condoleezza Rice, vanoti nyika dzemuAfrica dzakawanda dziri kungosiya VaMugabe vachiita madiro ajojina, asi idzo dzichiomesera VaTsvangirai. VaRejoice Ngwenya vanoongorora nyaya dzezvematongerwo enyika. VaNgwenya vaudza mutori wenhau Blessing Zulu weStudio 7 kuti zvaitwa zviri nani sezvo vanhu veZimbabwe vayaura nenhamo. Dzimwe Nhau Kubva kuStudio7...